S-465/2016

Mál þetta, sem tekið var til dóms 21. desember síðastliðinn, er höfðað með ákæru lögreglustjórans á Suðurnesjum 7. nóvember 2016, á hendur R-x-x P-x-x, kennitala [...], [...], [...], „fyrir fíkniefnalagabrot, með því að hafa sunnudaginn 18. janúar 2016, haft í vörslum sínum, til sölu og dreifingar, samtals 19,72 g af amfetamíni, 40,85 g af maríhúana og 11,91 g af kannabisstönglum sem fundust við húsleit á heimili hans að [...], [...] og lögregla lagði hald á.

Telst háttsemi þessi varða við 2., sbr. 4., 5., og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 19,72 g af amfetamíni, 40,85 g af maríhúana og 11,91 g af kannabisstönglum, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001. Einnig er þess krafist að ákærði verði dæmdur til að sæta upptöku á vog og snyrtitösku með söluumbúðum, sbr. munaskýrslu nr. 114289, sem lögregla lagði hald á samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og 1. tl. 1. mgr. 69. gr. a almennra hegningarlaga nr. 19/1940. Jafnframt er krafist upptöku á 25.500 krónum sem eru ætlaður ágóði af fíkniefnasölu og hald var lagt á, samkvæmt heimild í 69. gr. og 1 mgr. 69. gr. b. almennra hegningarlaga nr. 19/1940 og 7. mgr. 5. gr. laga nr. 65/1974.“

Um málsatvik er skírskotað til ákæru.

Ákærði hefur fyrir dómi skýlaust játað brot sitt og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og ákærði höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa.

Ákærði er fæddur í mars [...]. Samkvæmt framlögðu sakavottorði samþykkti ákærði greiðslu sektar með sátt hjá lögreglustjóra 8. janúar 2016 fyrir brot gegn lögum um ávana- og fíkniefni. Með hliðsjón af dómaframkvæmd þykir refsing ákærða hæfilega ákveðin fangelsi í 30 daga. Fært þykir að ákveða að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði hefur fallist á kröfur ákæruvaldsins um upptöku fíkniefna, muna og peninga eins og henni er lýst í ákæru. Samkvæmt því og með vísan til tilvitnaðra laga- og reglugerðarákvæða, er sú krafa tekin til greina.

Sakarkostnað leiddi ekki af meðferð málsins.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærði, R-x-x P-x-x, sæti fangelsi í 30 daga. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði skal sæta upptöku á 19,72 g af amfetamíni, 40,85 g af maríhúana og 11,91 g af kannabisstönglum og 25.500 krónum, sem lagt var hald á. Þá sæti ákærði upptöku á vog og snyrtitösku með söluumbúðum.

J-kk-nf H-kk-nf